FI Euroopan unionin virallinen lehti CE 78/869

(2004/C 78 E/0922)

KIRJALLINEN KYSYMYS E-3875/03

esittäjä(t): Francesco Fiori (PPE-DE) komissiolle

(16. joulukuuta 2003)

Aihe: Tupakan yhteisen markkinajärjestelyn uudistaminen

Euroopan komission antamaan tiedonantoon (1) sisältyvät tiedot liittyvät varsin arkaluonteiseen ongelmaan, ja ne ovat kiistanalaisia ja puutteellisia varsinkin mitä tulee Euroopan unionin tupakantuotantoalueisiin kohdistuvien vaikutusten arviointiin.

Komissio on lisäksi välittänyt tietoja ja asiakirjoja, jotka ovat joko sen laatimia tai sen kolmansilta osapuolilta tilaamia, käsittämättömän myöhään (ks. COGEA:n tehtäväksi annettu tupakan yhteisen markkinajärjestelyn arviointi). Tupakan yhteisen markkinajärjestelyn ”uudistamiseen” liittyvien määräaikojen huomattava nopeuttaminen on aiheuttanut sen, etteivät alan toimijat eivät ole voineet tutkia riittävän perusteellisesti COGEA:n raporttia, ja lisäksi raportin lukuisia liitteitä ei vielä ole saatavilla.

Milloin komissio aikoo julkaista kyseiset tiedot?

Kysymyksen esittäjän tietoon on tullut, että kyseisen raportin laatimista varten komissio on ottanut yhteyttä Parman yliopistoon ja antanut sille toimeksiannon kyseisen analyysin toteuttamiseksi. Analyysi koskee erilaisten vaihtoehtojen, joita on tutkittu raakatupakan yhteisen markkinajärjestelyn uudistamista koskevia ehdotuksia varten, vaikutuksia Euroopan unionin pääasiallisiin tupakantuotantoalueisiin. Kreikkalaiset Euroopan parlamentin jäsenet ovat ilmoittaneet kysymyksen esittäjälle vastaavanlaisesta tapauksesta, jossa komissio otti yhteyttä Thessalonikin yliopistoon. Tietoomme ei ole tullut muita samanlaisia tapauksia muissa tupakantuottajamaissa.

Voiko komissio ilmoittaa, onko edellä mainittuja tutkimuksia koskevat asiakirjat todella laadittu ja toimitettu eteenpäin, jos on, niin aikooko komissio julkaista ne piakkoin ja samanaikaisesti tällä hetkellä käsiteltävänä olevan, tupakan yhteisen markkinajärjestelyn uudistamista koskevan ehdotuksen hyväksymismenettelyn kanssa?

Franz Fischlerin komission puolesta antama vastaus

(27. tammikuuta 2004)

Komissio on julkaissut tupakan yhteistä markkinajärjestelyä (YMJ) koskevat eri analyysit heti, kun ne ovat olleet julkaisuvalmiita, ja erityisesti mainittu COGEA:n raportti (unionin tupakantuotannon arviointiraportti) julkaistiin komission www-sivustolla heti, kun komissio oli sen hyväksynyt 8. lokakuuta 2003.

COGEA:n raportin liitteitä ei ole julkaistu www-sivustossa, koska Internetissä julkaistavien raporttien liitteitä ei yleensä julkaista; liitteet ovat kuitenkin aina saatavilla pyynnöstä.

Komissio on äskettäin antanut Parman yliopiston ja Thessalonikin yliopiston tehtäväksi arvioida komission ehdotuksen vaikutuksia. Nämä kaksi yliopistoa on valittu, koska ilmeisesti ainoastaan nämä yliopistot kykenevät unionin alueella tekemään kyseiset arvioinnit.

Komissio on valmisteluvaiheessa keskustellut tupakan YMJ:n uudistuksen eri näkökohdista sekä jäsenvaltioiden viranomaisten että tupakka-alan eri toimijoiden kanssa, myös asianomaisten alueiden hallinnon edustajien kanssa.

COGEA:n raportin kopio, johon sisältyvät raportin liitteet, lähetetään arvoisalle parlamentin jäsenelle sekä parlamentin sihteeristöön.

(1) KOM(2003) 554 lopullinen, 23. syyskuuta 2003.